A BIZOTTSÁG 1331/2004/EK RENDELETE
(2004. július 20.)
az olajbogyó-ágazatban működő piaci szereplők szervezeteinek a 2004/05. gazdasági évre vonatkozó munkaprogramjai tekintetében az 1638/98/EK tanácsi rendelet alkalmazása részletes szabályainak megállapításáról szóló 1334/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az olaj- és zsírpiac közös szervezésének létrehozásáról szóló 136/66/EGK tanácsi rendelet módosításáról szóló, 1998. július 20-i 1638/98/EK tanácsi rendeletre (1) és különösen annak 4a. cikk (3) bekezdés első albekezdés második francia bekezdésére, valamint 4a. cikk (4) bekezdésére,
mivel:
(1)
Az 1334/2002/EK bizottsági rendelet (2) a 2002/2003-as és 2003/2004-es gazdasági évre vonatkozóan megállapította az olajbogyó-ágazatban működő piaci szereplők szervezeteinek elismerésére és munkaprogramjaira vonatkozó szabályokat, figyelemmel az 1638/98/EK rendelet 4a. cikke szerinti közösségi finanszírozásra.
(2)
Szükségesnek mutatkozik kiterjeszteni e szabályok alkalmazását a 2004/2005. gazdasági évre, tekintettel arra, hogy a 865/2004/EK rendelet módosította a 136/66/EGK rendelet (3) 5. cikkét annak érdekében, hogy az említett gazdasági évre vonatkozóan fenntartsa az olívaolaj termelési támogatás aktuális rendszerét, amely bevételi forrásként lehetővé teszi a piaci szereplők szervezetei munkaprogramjainak finanszírozását.
(3)
Következésképp módosítani kell az 1334/2002/EK rendeletet.
(4)
Az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
Az 1334/2002/EK rendelet az alábbiak szerint módosul:
1.
A cím helyébe a következő szöveg lép:
2.
Az 1. cikk (1) Bekezdése helyébe a következő szöveg lép:
„(1) Ez a rendelet megállapítja az 1638/98/EK rendelet 4a. cikke (1) bekezdésének alkalmazására vonatkozó részletes szabályokat a 2002/03., a 2003/04. és a 2004/05. gazdasági évre a fenti bekezdésben említett, az olívaolaj, illetve az étkezési olajbogyó ágazatában működő termelői szervezetek és szövetségeik, ágazati szervezetek és egyéb piaci szereplők szervezeteinek elismerése és az általuk készített munkaprogramok tekintetében.”
3.
A 3. cikk (1) bekezdésének helyébe a következő szöveg lép:
„(1) A jelen rendelet hatálya alá tartozó teljes időszakra kiterjedő elismerés érdekében az olajbogyó-ágazatban működő piaci szereplők szervezeteinek a tagállam által meghatározandó időpontig, de legkésőbb 2003. május 31-éig kérelmet kell benyújtaniuk, amelyben igazolják, hogy megfelelnek a 2. cikkben megállapított feltételeknek. Mindazonáltal a kizárólag a 2004/2005-ös gazdasági évre vonatkozó elismerés céljából a tagállam által az említett kérvény benyújtására meghatározandó határidő nem későbbi 2004. szeptember 30-nál.”
4.
Az 5. cikk a következők szerint módosul:
a)
az (1) bekezdés helyébe a következő szöveg lép:
„(1) Az 1638/98/EK rendelet 4a. cikke alapján közösségi finanszírozásra jogosult munkaprogramok az e rendelet 4. cikkében felsorolt tevékenységekből állnak, és azokat a 2002/03. és a 2003/04. gazdasági évre vonatkozó munkaprogramok esetében 2002. november 1-je és 2004. október 31-e között, a 2004/05. gazdasági évre vonatkozó munkaprogramok esetében pedig 2004. november 1-je és 2005. október 31-e között kell végrehajtani.”
b)
a (2) bekezdés első albekezdése helyébe a következő szöveg lép:
„Valamennyi olyan, az olajbogyó-ágazatban működő piaci szereplői szervezet, amely e rendelet alapján elismerésre került, vagy az elismerés iránt kérelmet nyújtott be, időszakonként egyetlen munkaprogramra vonatkozóan nyújthat be közösségi finanszírozás iránti kérelmet a tagállam által meghatározott határidőig, de legkésőbb 2003. május 31-éig a 2002/03. és a 2003/04. gazdasági évre vonatkozó munkaprogramok esetében, illetve 2004. szeptember 30-ig a 2004/05. gazdasági évre vonatkozó munkaprogramok esetében.”
5.
A 6. cikk (3) bekezdésének első albekezdése helyébe a következő szöveg lép:
„A tagállamok a 2002/03. és a 2003/04. gazdasági évre vonatkozó munkaprogramok esetében legkésőbb 2003. július 31-ig, illetve a 2004/05. gazdasági évre vonatkozó munkaprogramok esetében legkésőbb 2004. október 31-ig jóváhagyják azokat a munkaprogramokat, amelyekhez megfelelő nemzeti finanszírozást biztosítanak. A tagállamok erről tájékoztatják az érintett piaci szereplői szervezeteket.”
6.
A 8. cikk a következőképpen módosul:
a)
a (2) bekezdés a következő albekezdéssel egészül ki:
„A 2004/05. gazdasági évre vonatkozó munkaprogramok esetében a tagállam a szóban forgó program jóváhagyását követő hónapban kifizeti az (1) bekezdésben szereplő összeg egészét az érintett piaci szereplői szervezet részére.”
b)
a (4). bekezdés helyébe a következő szöveg lép:
„(4) A tagállam által meghatározandó időpontig, de legkésőbb 2004. május 31-éig azon piaci szereplői szervezetek, amelyeknek a 2002/03. és a 2003/04. gazdasági évre vonatkozó munkaprogramja jóváhagyásra került, kérelmet nyújthatnak be a (3) bekezdésben említett biztosíték felszabadítására vonatkozóan, legfeljebb a ténylegesen elköltött összeg felének a mértékéig. A tagállam határozza meg, hogy a kérelemhez milyen bizonylatokat kell mellékelni, ellenőrzi ezeket, majd legkésőbb a kérelem benyújtását követő második hónap folyamán felszabadítja a szóban forgó kiadásnak megfelelő összegű biztosítékot.”
7.
A 9. cikk a következőképpen módosul:
a)
az (1) bekezdés helyébe a következő szöveg lép:
„(1) Az 1638/98/EK rendelet 4a. cikke szerinti közösségi finanszírozás, vagy adott esetben a szóban forgó támogatás fennmaradó részének kifizetése érdekében az olajbogyó-ágazatban működő piaci szereplők szervezete a tagállam által meghatározandó időpontig, de legkésőbb 2005. január 31-éig a 2002/03. és a 2003/04. gazdasági évre vonatkozó munkaprogramok esetében, illetve 2006. január 31-éig a 2004/05. gazdasági évre vonatkozó munkaprogramok esetében kérelmet nyújt be a hatáskörrel rendelkező nemzeti hatósághoz.
Az említett határidőt követően benyújtott kérelmeknek megfelelő közösségi finanszírozást a késés minden munkanapja után 1 %-kal csökkentik. A 2002/03. és a 2003/04. gazdasági évre vonatkozó munkaprogramok esetében a 2005. február 25-e után benyújtott kérelmek, illetve a 2004/05. gazdasági évre vonatkozó munkaprogramok esetében a 2006. február 25-e után benyújtott kérelmek nem fogadhatók el.”
b)
a (3) bekezdés helyébe a következő szöveg lép:
„(3) Az olyan tevékenységek esetében, amelyeket a 2002/03. és a 2003/04. gazdasági évre vonatkozó munkaprogramok esetében 2004. október 31-éig, illetve a 2004/05. gazdasági évre vonatkozó munkaprogramok esetében 2005. október 31-éig elvégeztek, és amelyekre a kifizetést a vonatkozó határidőt követő hónap vége után teljesítették, a közösségi finanszírozást a november 30-át követő első 30 napban a késés minden napja után 1 %-kal, ezt követően pedig naponta 2 %-kal csökkentik.”
8.
A 11. cikk a következőképpen módosul:
a)
Az (1) bekezdés a következő albekezdéssel egészül ki:
„A tagállamok haladéktalanul közlik a Bizottsággal az első albekezdésben említett nemzeti végrehajtási rendelkezésekkel, valamint azok módosításaival kapcsolatos valamennyi információt.”
b)
Az (1a) és a (2) bekezdés helyébe a következő szöveg lép:
„(1a) A tagállamok a 2002/03. és a 2003/04. gazdasági évre vonatkozó munkaprogramok esetében legkésőbb 2003. február 28-án, illetve a 2004/05. gazdasági évre vonatkozó munkaprogramok esetében legkésőbb 2005. február 28-án tájékoztatják a Bizottságot a 136/66/EGK rendelet 20d. cikk (1) bekezdésétől való 1873/2002/EK rendelet 3. cikke szerinti eltéréssel kapcsolatban hozott döntésükről mindegyik érintett gazdasági év tekintetében.
(2) A tagállamok a 2002/03. és a 2003/04. gazdasági évre vonatkozó munkaprogramok esetében 2003. szeptember 5. előtt, illetve a 2004/05. gazdasági évre vonatkozó munkaprogramok esetében 2004. december 5. előtt tájékoztatják a Bizottságot a 136/66/EGK rendelet 5. cikk (9) bekezdésétől való 1873/2002/EK rendelet 3. cikke szerinti eltéréssel kapcsolatban hozott döntésükről mindegyik érintett gazdasági év tekintetében.
A tagállamok a 2002/03. és a 2003/04. gazdasági évre vonatkozó munkaprogramok esetében 2003. szeptember 5. előtt, illetve a 2004/05. gazdasági évre vonatkozó munkaprogramok esetében 2004. december 5. előtt továbbítják a Bizottság felé az olajbogyó-ágazatban működő elismert piaci szereplői szervezetek és a jóváhagyott munkaprogramok adatait és jellemzőit, az e rendelet 2. cikkében említett termelői szervezetek típusa és regionális körzetek szerinti bontásban, valamint az 1638/98/EK rendelet 4a. cikke (1) bekezdésével összhangban az érintett gazdasági évek tekintetében visszatartott pénzeszközök összegét, tevékenységi területek szerinti bontásban.”
c)
a (3) bekezdés első albekezdése bevezető mondatának helyébe a következő szöveg lép:
„A tagállamok a 2002/03. és a 2003/04. gazdasági évre vonatkozó munkaprogramok esetében legkésőbb 2005. április 30-ig, illetve a 2004/05. gazdasági évre vonatkozó munkaprogramok esetében legkésőbb 2006. április 30-ig jelentést terjesztenek a Bizottság elé e rendelet végrehajtásáról, amely tartalmazza legalább a következőket:”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 20-án.